‘હવે તને ન ખબર હોય એવી એક વાત કહું...’ અવાજની ઉત્તેજના જેમ્સના ચહેરા પર લાલી બનીને ઊભરી આવતી હતી, ‘હેન્રીનો બાપ ફ્રેડરિક સ્કોટલેન્ડ યાર્ડમાં કેળવાયેલો ઘોડેસવાર હતો અને લંડનના સોલ્ટ ટાવરની શાહી ઘોડારમાં તેની ડ્યુટી હતી. પ્રિન્સ એડવર્ડને ઘોડેસવારી શીખવતો. ગજબનો તેજમિજાજી ગણાતો. અ રિઅલ સ્કોટિશ બ્લડ. પણ એ ય ચરસનો હરેડ બંધાણી. તેની પત્ની ય છોડીને જતી રહી. એ પણ એક દિવસ ઘોડારમાં જ મરેલી હાલતમાં મળી આવ્યો હતો. છાતી પર, ચહેરા પર જાણે ઘોડાએ હમચી લીધી હોય એવા નિશાન હતા, પણ તેમ છતાં એ છાપ ઘોડાના ડાબલાં જેવી તો લાગતી ન હતી. શી ખબર...’